Arttu Hyry

**Arttu Hyry** (s. 6. huhtikuuta 2001 Oulu) on suomalainen jääkiekkoilija, joka pelaa NHL-seura Dallas Starsin organisaatiossa. Hän pelaa pääasiassa AHL-joukkue Texas Starsissa. Hyry on pelipaikaltaan keskushyökkääjä, mutta hän osaa pelata myös laidassa. Hän laukoo oikealta. Oulun Kärppien entinen urheilutoimenjohtaja Harri Aho on kuvaillut Hyryä pelityyliltään voimahyökkääjäksi.

## Ura
### Seuraura
#### Junioriura
Hyry on Oulun Kärppien kasvatti. Hän putosi seuran C2-joukkueesta, jonka jälkeen Hyry siirtyi kaudeksi 2016–2017 hakemaan vauhtia Kiimingin Kiekko-Pojista. Hän pelasi kauden suurimmaksi osaksi KKP:n ja Kiekko-Laserin C-nuorten yhdistelmäjoukkueessa, mutta osan kaudestaan myös KKP:n U17-junioreissa. Kauden 2017–2018 Hyry pelasi Kiekko-Laserin B-nuorissa, jonka paras maalintekijä hän oli 14 osumallaan. Kaudeksi 2018–2019 Hyry palasi Kärppiin ja hän siirtyi seuran B-nuoriin. Hyry jakoi kuudella osumallaan koko B-nuorten SM-sarjan pudotuspelien maalipörssin voiton Ässien Leevi Viitalan kanssa. Kaudella 2019–2020 hän edusti Kärppien A-nuoria myös Junior Club World Cupissa, joka päättyi pronssiin.

Kaudella 2020–2021 Hyry nousi Kärppien U20-joukkueen kapteenistoon. Hän debytoi myös SM-liigassa, jossa Hyry pelasi kolme runkosarja- ja yhden pudotuspeliottelun ilman tehopisteitä. Hän teki liigadebyyttinsä 4. marraskuuta 2020 Hämeenlinnan Pallokerhoa vastaan, kun Kärppien hyökkäyksestä oli sivussa maajoukkuekomennusten vuoksi Otto Karvinen ja Aku Räty. Hyry merkittiin joukkueen kolmosketjun oikeaan laitaan Tino Metsävainion ja Aleksi Mustosen viereen. Hän sai ottelussa jääaikaa 9.05 minuuttia ja Hyry keräsi teholukeman –1. Hänen keskimääräinen luistelunopeutensa 35,88 km/h mitattiin koko ottelun parhaaksi.

#### SM-liigassa
Toukokuussa 2021 Hyry teki Kärppien kanssa kaksivuotisen SM-liigasopimuksen. Elokuussa seura lainasi hänet toistaiseksi voimassa olevalla sopimuksella Mestis-joukkue Kokkolan Hermekseen, jossa Hyry pelasi alkukaudella 2021–2022 kaksi runkosarja- ja neljä Suomen Cupin ottelua. Kauden edetessä hän lopulta murtautui Kärppien SM-liigajoukkueeseen, jossa Hyryn varsinainen tulokaskausi toi 43 runkosarjaottelussa tehot 4+5=9 ja seitsemässä pudotuspeliottelussa kaksi maalia. Hän teki liigauransa avausmaalin kauden viidennessä ottelussaan 23. lokakuuta 2021 Helsingin IFK:ta vastaan. Jouko Kämäräinen valitsi Hyryn ottelun Alumnien tähtien kolmostähdeksi. Huhtikuussa 2022 hänen sopimustaan Kärppien kanssa jatkettiin kahdella vuodella kevääseen 2025 saakka.

Kaudella 2022–2023 Hyry pelasi pääasiassa keskushyökkääjänän pelipaikalla nelosketjussa. Hän teki runkosarjassa 46 ottelussa tehot 9+4=13. Hyryn kauteen mahtui myös kaksi aivotärähdystä, joista ensimmäisen hän sai lokakuun lopulla. Paluuottelussaan marraskuun alussa Hyry kuitenkin sai toisen aivotärähdyksen, joka piti hänet yli kuukauden sivussa.

Kaudella 2023–2024 Hyry teki läpimurtonsa SM-liigassa, vaikka hänen vastuunsa jäi maltilliseksi. Hyry pelasi pääasiassa syvyysrooleissa, eikä hän pelannut paljon ylivoimalla. Hyry pelasi suurimman osan kaudestaan Kärppien nelosketjussa Marko Anttilan ja Aleksi Antti-Roikon kanssa. Hän teki runkosarjassa lopulta 14 maalia ja yhteensä 31 tehopistettä. Hyryn teholukema +19 oli joukkueen hyökkääjistä paras. Hän voitti kauden päätteeksi SM-pronssia.

#### Pohjois-Amerikassa
Huhtikuussa 2024 Hyry  Hyry teki kaksivuotisen tulokassopimuksen Dallas Starsin kanssa. Hänen kausipalkkansa NHL:n puolella oli 870 000 dollaria ja AHL:n puolella 82 500 dollaria. Lisäksi sopimukseen sisältyi suorituksiin sidottuja bonuksia. Syksyn harjoitusleirin päätteeksi Hyry lähetettiin AHL-joukkue Texas Starsin vahvuuteen. 29. joulukuuta 2024 vierasottelussa Manitoba Moosea vastaan hän onnistui tekemään kypärätempun, kun Stars voitti ottelun lukemin 6–2. Hyry valittiin ottelun ykköstähdeksi. Neljä päivää myöhemmin hänet nostettiin Dallas Starsin NHL-joukkueen vahvuuteen. Hyry teki NHL-debyyttinsä 2. tammikuuta 2025 vieraissa Ottawa Senatorsia vastaan. Hän sai ottelussa jääaikaa 8.54 minuuttia. Ensimmäisen NHL-pisteensä Hyry teki toisessa ottelussaan 4. tammikuuta 2025 Utah Hockey Clubia vastaan syöttämällä Oskar Bäckin tekemän maalin. Seuraavana päivänä hänet lähetettiin takaisin farmiin. Hyry pelasi NHL:ssä kauden aikana viisi runkosarjaottelua tekemättä enempää tehopisteitä. AHL:ssä hän pelasi 67 runkosarjaottelua tehopistein 24+25=49 ja 14 pudotuspeliottelua tehopistein 1+5=6.

Syksyn 2025 harjoitusleirin päätteeksi Hyry lähetettiin Texas Starsin AHL-joukkueeseen. Hän oli ylävartalovamman vuoksi sivussa joulukuun 2025 lopulta helmikuun 2026 puoliväliin saakka. Helmikuun 25. päivään mennessä Hyry oli pelannut AHL:ssä 26 ottelua tehden 17 tehopistettä, kun hänet nostettiin NHL:ään.

### Maajoukkueura
Hyry teki A-maajoukkuedebyyttinsä 14. joulukuuta 2023 Swiss Ice Hockey Gamesin Prahan O2 Arenassa pelatussa avausottelussa Tšekkiä vastaan. Hänet merkittiin Suomen nelossentteriksi laidoilleen Saku Mäenalanen ja Miikka Salomäki. Ensimmäisen A-maajoukkuemaalinsa Hyry teki turnauksen päätösottelussa 17. marraskuuta 2023 Zürichissä isäntäjoukkue Sveitsiä vastaan.

MM-kilpailuissa 2024 Hyry teki kahdeksassa ottelussa kaksi maalia, joista molemmat syntyivät alkulohkon ottelussa Norjaa vastaan. Hänen ensimmäinen maalinsa jäi Suomen 4–1-voittoon päättyneen ottelun voittomaaliksi. Hyry valittiin joukkueensa ottelun parhaaksi pelaajaksi. Yhteensä hän on pelannut 19 A-maaottelua tehopistein 5+5=10.

## Muuta
Hyry opiskelee tuotantotaloutta Oulun yliopistossa.

## Tilastot

## Lähteet
*
*
*

### Viitteet